पटना । राज्य क प्राथमिक विद्यालय मे शिक्षक क चयन लेल प्रस्तावित शिक्षक प्रात्रता परीक्षा तीन आ चारि दिसंबर कए होएत। दूनू दिन दू- दू पाली मे परीक्षा क आयोजन होएत। चार दिसंबर कए पहिल पाली मे पेपर वन क परीक्षा होएत। दोसरी पाली मे पेपर टू क परीक्षा होएत। एहि मे वर्ग छह स आठ क लेल आवेदन करनिहार शामिल हेताह, एहन अभ्यर्थी क संख्या लगभग आठ लाख अछि। एकरा लेल 21 स 25 नवंबर तक प्रवेश कार्ड पहुंचा देल जाएत। मानव संसाधन विकास मंत्री प्रशांत कुमार शाही, प्रधान सचिव अंजनी कुमार सिंह सहित अन्य आलाधिकारीक भेल एकटा बैसार मे परीक्षा क तिथि तय कैल गेल। टीइटी क बाद एसटीइटी परीक्षा होएत। एकरा लेल 24 अक्तूबर कए बैसार अछि।
 शिक्षा सचिव कहला जे परीक्षा मे लगभग 26 लाख आवेदक शामिल भेल अछि। आवेदनपत्र गलत भरलाक कारण लगभग 6. 5 प्रतिशत आवेदन रद्द कैल गेल अछि। एकर संख्या एक लाख 60 हजार अछि। ओना इ आंकडा एखन 14 जिलाक अछि। आवेदन रद्द हेबाक इ आंकडा घट या बढ़ सकैत अछि। एहन आवेदन क जिलावार संख्या प्रकाशित कैल जाएत। ओकर पूरा ब्योरा वेबसाइट पर होएत, ताकि आवेदक कए अपन गलती क जानकारी भेट सकए।
 सचिव कहला जे 21 स 25 नवंबर क बीच ओहि स्कूल स आवेदक कए एडमिट कार्ड भेटत ,जतए स जे आवेदन लेलक आ जमा केलक अछि। परीक्षा क लेल प्रश्नपत्र बनेबाक जिम्मेवारी बिहार विद्यालय परीक्षा समिति आ एससीइआरटी क अछि। अनुमंडल स्तर स लकए जिला स्तर क स्कूल-कॉलेज मे परीक्षा केंद्र होएत। एक केंद्र पर लगभग 500 अभ्यर्थी क बैसबाक व्यवस्था होएत। एसटीइटी क बाबत सचिव कहला जे एहि मे 27टा विषय क लेल परीक्षा आयोजित कैल जाएत। एहि लेल कुल अभ्यर्थी क संख्या लगभग पांच लाख 28 हजार अछि। विभाग क प्रवक्ता आरएस सिंह कहला जे कदाचाररहित परीक्षा क लेल बीएसइबी आ एसटीइटी कए आवश्यक निर्देश देल जा चुकल अछि। आवश्यकता पडल त मैट्रिक क तर्ज पर वीडियोग्राफी सेहो करबा सकैत छी। 